Propunere de DECIZIE A CONSILIULUI privind acceptarea amendamentului la articolele 25 și 26 din Convenția privind protecția și utilizarea cursurilor de apă transfrontaliere și a lacurilor internaționale /* COM/2013/0239 final - 2013/0127 (NLE) */





EXPUNERE DE MOTIVE Convenția UNECE privind protecția și utilizarea cursurilor de apă transfrontaliere și a lacurilor internaționale oferă un cadru juridic pentru cooperarea în domeniul resurselor comune de apă în regiunea UNECE printr-o gestionare integrată a acestora. Scopul său este de a stabili un cadru de cooperare bilaterală sau multilaterală pentru prevenirea și controlul poluării cursurilor de apă transfrontaliere și pentru garantarea unei utilizări raționale a apei de către țările care fac parte din Comisia Economică pentru Europa a Națiunilor Unite. Convenția a fost semnată în numele Comunității Europene la 18 martie 1992, la Helsinki și aprobată prin Decizia 95/308/CE a Consiliului din 24 iulie 1995. La reuniunea din 2003 a părților la Convenția privind protecția și utilizarea cursurilor de apă transfrontaliere și a lacurilor internaționale, acestea și-au exprimat dorința de a permite statelor situate în afara regiunii UNECE să devină părți la convenție cu scopul de a promova cooperarea în cadrul bazinelor hidrografice din întreaga lume. Această abordare are deja un precedent, si anume deschiderea mai multor convenții UNECE privind mediul pentru state situate în afara regiunii UNECE. Printre acestea se numără Convenția privind accesul la justiție în probleme de mediu și Convenția privind evaluarea impactului asupra mediului în context transfrontalier, precum și Protocolul privind răspunderea civilă și acordarea de despăgubiri pentru daunele cauzate de efectele transfrontaliere ale accidentelor industriale în cazul apelor transfrontaliere. Cu ocazia reuniunii părților din 2003, a fost adoptat amendamentul prin care se permite aderarea la convenție a oricărui stat care este membru al Organizației Națiunilor Unite, sub rezerva aprobării în cadrul reuniunii părților. Comunitatea Europeană și statele sale membre, în calitate de părți la convenție, au participat la reuniune și au susținut adoptarea amendamentului. Amendamentul va intra în vigoare după acceptarea sa de către toate statele și organizațiile care erau părți la convenție la 28 noiembrie 2003. După intrarea în vigoare a amendamentului, convenția va dobândi o foarte mare importanță pentru țările care se învecinează cu regiunea UNECE, cum ar fi Afganistanul, China, Republica Islamică Iran și anumite state din Asia Centrală. Unele dintre aceste state și-au exprimat interesul de a adera la convenție. Participarea lor la convenție va fi benefică pentru încurajarea cooperării privind gestionarea resurselor de apă transfrontaliere, în special în lumina presiunilor tot mai mari exercitate de schimbările climatice și de deșertificare, precum și din perspectiva importanței accesului la apă pentru stabilitate și securitate. După adoptarea acestui amendament în 2003, o mare majoritate a părților la convenție l-au acceptat deja în mod oficial. UE face parte din numărul mic de părți la convenție care încă nu au acceptat amendamentul. Având în vedere cele de mai sus, este necesar ca Uniunea Europeană să accepte acum amendamentul pentru a deschide convenția la nivel global și a permite țărilor nemembre ale UNECE care doresc să adere să facă acest lucru. 2013/0127 (NLE) Propunere de DECIZIE A CONSILIULUI privind acceptarea amendamentului la articolele 25 și 26 din Convenția privind protecția și utilizarea cursurilor de apă transfrontaliere și a lacurilor internaționale CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 192 alineatul (1) coroborat cu articolul 218 alineatul (6) litera (a), având în vedere propunerea Comisiei Europene, având în vedere aprobarea Parlamentului European[1], întrucât: (1) Uniunea este parte la Convenția privind protecția și utilizarea cursurilor de apă transfrontaliere și a lacurilor internaționale, după aprobarea acesteia în 1995[2]. (2) Această convenție urmărește, în principal, stabilirea unui cadru de cooperare bilaterală sau multilaterală pentru prevenirea și controlul poluării cursurilor de apă transfrontaliere și pentru garantarea unei utilizări raționale a resurselor de apă în țările membre ale Comisiei Economice pentru Europa a Organizației Națiunilor Unite. (3) La reuniunea din 2003 a părților la Convenția privind protecția și utilizarea cursurilor de apă transfrontaliere și a lacurilor internaționale, părțile la convenție și-au exprimat dorința de a permite statelor situate în afara regiunii UNECE să devină părți la convenție, cu scopul de a promova cooperarea în cadrul bazinelor hidrografice din întreaga lume. (4) Alte convenții UNECE privind mediul (și anume Convenția privind accesul la justiție în probleme de mediu și Convenția privind evaluarea impactului asupra mediului în context transfrontalier) sunt deschise statelor situate în afara regiunii UNECE. (5) Comunitatea Europeană a participat în 2003 la reuniunea părților care a adoptat amendamentul prin care se permite aderarea la convenție a oricărui stat care este membru al Organizației Națiunilor Unite, sub rezerva aprobării în cadrul reuniunii părților. (6) Amendamentul va intra în vigoare după acceptarea de către toate statele și organizațiile care erau părți la convenție la 28 noiembrie 2003. (7) Amendamentul trebuie aprobat în numele Uniunii Europene, ADOPTĂ PREZENTA DECIZIE: Articolul 1 Amendamentul la articolele 25 și 26 din Convenția privind protecția și utilizarea cursurilor de apă transfrontaliere și a lacurilor internaționale (denumit în continuare „amendamentul”), prin care se deschide aderarea la convenție pentru toate statele membre ale ONU și care a fost adoptat la cea de-a treia reuniune a părților, este acceptat în numele Uniunii. Textul amendamentului se anexează la prezenta decizie. Articolul 2 Președintele Consiliului desemnează persoana împuternicită să depună, în numele Uniunii Europene, instrumentul de aprobare a amendamentului prevăzut la articolul 21 alineatul 4 din convenție, pentru a exprima consimțământul Uniunii Europene de a-și asuma obligații în temeiul amendamentului. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu Președintele ANEXĂ AMENDAMENT LA CONVENȚIA PRIVIND APA (a) După alineatul (2) de la articolul 25 din convenție, se inserează un nou alineat: „(3) Orice alt stat, nemenționat la alineatul (2), care este membru al Organizației Națiunilor Unite poate adera la convenție, sub rezerva aprobării în cadrul reuniunii părților. În instrumentul său de aderare, statul menționat declară că a obținut, în cadrul reuniunii părților, aprobarea de aderare la convenție și precizează data la care a primit această aprobare. Reuniunea părților nu va examina nicio cerere de aderare la convenție din partea membrilor Organizației Națiunilor Unite înainte de intrarea în vigoare a prezentului alineat pentru toate statele și organizațiile care erau părți la convenție la 28 noiembrie 2003.” iar alineatele următoare se renumerotează în consecință; (b) La articolul 26 alineatul (3), după „menționată la articolul 23”, se introduce textul „sau la alineatul (3) de la articolul 25” . [1] JO C , [...], p [...]. [2] JO L 186, 5.8.1995, p. 42-43.